**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023

**o dani za znevýhodnenie a ohrozenie územia Vodným dielom Gabčíkovo**

Národná rada Slovenskej republiky sa uzniesla na tomto zákone:

**§ 1**

**Úvodné ustanovenie**

Účelom zákona je poskytnúť obciam, ktorých územie je tvorené katastrálnym územím Bodíky, katastrálnym územím Vojka nad Dunajom a katastrálnym územím Dobrohošť (ďalej len „znevýhodnené a ohrozené katastrálne územia“), ktoré sú dlhodobo postihnuté vybudovaním Vodného diela Gabčíkovo, finančnú kompenzáciu za ekonomické, spoločenské a sociálne znevýhodnenie a trvalé ohrozenie povodňou.

**§ 2**

**Predmet dane**

Predmetom dane je prevádzka Vodného diela Gabčíkovo.

**§ 3**

**Daňovník**

Daňovníkom dane je prevádzkovateľ Vodného diela Gabčíkovo.

**§ 4**

**Základ dane**

Základom dane je výmera znevýhodneného a ohrozeného katastrálneho územia v m2.

**§ 5**

**Sadzba a výška dane**

1. Sadzbu dane ustanoví všeobecne záväzným nariadením správca dane.
2. Výška dane nesmie prekročiť sumu 100 000 eur ročne na jedno znevýhodnené a ohrozené katastrálne územie.

**§ 6**

**Vznik a zánik daňovej povinnosti**

(1) Daňová povinnosť vzniká dňom 1. januára 2024 a zaniká dňom 31. decembra zdaňovacieho obdobia, v ktorom nastal deň trvalého ukončenia prevádzky Vodného diela Gabčíkovo.

(2) Na vyrubenie dane je rozhodujúci stav k 1. januáru zdaňovacieho obdobia. Ak nastane trvalé ukončenie prevádzky Vodného diela Gabčíkovo ku dňu 1. januára bežného zdaňovacieho obdobia, daňová povinnosť zaniká týmto dňom.

**§ 7**

**Oznamovacia povinnosť**

Daňovník je povinný písomne oznámiť správcovi dane zánik daňovej povinnosti do 15 dní odo dňa trvalého ukončenia prevádzky Vodného diela Gabčíkovo.

**§ 8**

**Vyrubenie dane a platenie dane**

(1) Daň vyrubí správca dane rozhodnutím do 31. januára zdaňovacieho obdobia za kalendárny rok, v ktorom sa daň vyrubuje.

(2) Daň sa vypočíta ako súčin základu dane podľa § 4 a sadzby dane podľa § 5.

(3) Vyrubená daň je splatná do 15 dní odo dňa nadobudnutia právoplatnosti rozhodnutia.

**§ 9**

**Správa dane**

1. Miestne príslušným správcom dane je obec, ktorej územie je hoci aj len z časti tvorené znevýhodneným a ohrozeným katastrálnym územím.

**§ 10**

**Splnomocňovacie ustanovenie**

Obec, ktorá je správcom dane podľa tohto zákona, ustanoví všeobecne záväzným nariadením najmä sadzbu dane a náležitosti oznamovacej povinnosti. Obec, ktorá je správcom dane podľa tohto zákona, môže ustanoviť všeobecne záväzným nariadením oslobodenie od dane.

**§ 11**

**Spoločné ustanovenie**

1. Na vzťahy upravené týmto zákonom sa primerane vzťahujú osobitné predpisy,[[1]](#footnote-1)) ak nie je v tomto zákone ustanovené inak.

**§ 12**

Tento zákon nadobúda účinnosť 1. septembra 2023.

1. ) Napríklad zákon Slovenskej národnej rady č. 369/1990 Zb. o obecnom zriadení v znení neskorších predpisov, zákon č. 582/2004 Z. z. o miestnych daniach a o miestnom poplatku za komunálne odpady a drobné stavebné odpady v znení neskorších predpisov, zákon č. 583/2004 Z. z. o rozpočtových pravidlách územnej samosprávy v znení neskorších predpisov [↑](#footnote-ref-1)